FI Euroopan unionin virallinen lehti C 70/27

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2009/C 70/09)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”MAKÓI VÖRÖSHAGYMA” tai ”MAKÓI HAGYMA”

EY-numero: HU-PDO-005-0387-21.10.2004

SAN ( X ) SMM ( )

Tämä yhteenveto eritelmän pääkohdista on laadittu ainoastaan tiedotustarkoituksiin.

1. Jäsenvaltion toimivaltainen viranomainen:

Nimi: Földművelésügyi és Vidékfejlesztési Minisztérium – Élelmiszerlánc-elemzési Főosztály Osoite: 1055 Budapest Kossuth Lajos tér 11. MAGYARORSZÁG Puhelin: +36 13014419 Faksi: +36 13014808 Sähköposti: zobore@fvm.hu

2. Ryhmittymä:

Nimi: Magyarországi Hagymatermesztők, Feldolgozók, Forgalmazók Szakmaközi Szervezete, Szövetsége és Terméktanácsa Osoite: 6900 Makó Návay Lajos tér 5-7. MAGYARORSZÁG Puhelin: +36 62/212865, +36 62/213676 Faksi: +36 62/213676, +36 62/212865 Sähköposti: hagymatanacs@vnet.hu Kokoonpano: Tuottaja/jalostaja ( X ) Muu ( X )

3. Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi:

”Makói vöröshagyma” tai ”Makói hagyma”

4.2 Kuvaus:

”Makói vöröshagyma” tai ”Makói hagyma” (Allium cepa L.) on sipulikasvien sukuun kuuluva kasvi, joka on sopeutunut erinomaisesti Makón ja sen tienoon ympäristöoloihin. ”Makói vöröshagyma”- tai ”Makói hagyma” -sipulilla on maantieteellisen ympäristön ansiosta seuraavat ominaisuudet: korkea kuiva-ainepitoisuus, voimakas maksu ja hyvä säilyvyys. Ainoastaan seuraavien lajikkeiden käyttö on sallittu: ”Makói CR” (ilmastonkestävyys), ”Csanád” ja ”Makói Bronz”.

Sipuli on pyöreä, pituussuunnassa hieman pitkulainen ja halkaisijaltaan 35–80 mm. Pronssinpunaiset, kiiltävät, tiukasti kiinni olevat ja lujat panssarimaiset monikerroksiset ulkokuoret suojaavat täydellisesti sipulin sisempiä lehtiä. Malto on luunvalkoista, kiinteää ja tiiviistä. Makón seudulle tyypillisen viljelytekniikan ja kuivan loppukesän ansiosta kuiva-ainepitoisuus on korkea, yli 16 prosenttia, eli huomattavasti yli keskiarvon. Sipuli säilyy hyvin ja pitkään, itää myöhään, ja sen ravintoaineet säilyvät koko talven. Alhaisen kosteuspitoisuuden ansiosta sipuli ei pilaannu helposti. Luonteenomainen voimakas mausteinen maku on korkean allyylisulfidipitoisuuden ansiota.

4.3 Maantieteellinen alue:

Alkuperänimitystä ”Makói vöröshagyma” tai ”Makói hagyma” voidaan käyttää ainoastaan sipuleista, jotka ovat peräisin vierekkäisissä Csongrádin ja Békésin lääneissä sijaitsevien, alla lueteltujen kuntien alueelta.

Tuotantoalueeseen kuuluvat:

— Csongrádin lääni: Makó, Királyhegyes, Apátfalva, Kövegy, Pitvaros, Magyarcsanád, Csanádpalota, Csanádalberti, Ambrózfalva, Nagyér, Földeák, Maroslele, Klárafalva, Ferencszállás, Kiszombor ja Nagylak,

— Békésin lääni: Tótkomlós ja Békéssámson.

4.4 Alkuperätodisteet:

Alkuperänimitystä ”Makói vöröshagyma” tai ”Makói hagyma” voidaan käyttää ainoastaan sipuleista, joiden viljely ja jäljitettävyys voidaan osoittaa alkuperän suojaamista koskevalla kirjanpidolla sipulin tuotelautakunnan (Hagyma Terméktanács) hyväksymällä tavalla.

Säädösten mukainen ruiskutuspäiväkirja on erottamaton osa alkuperän suojaamista koskevaa kirjanpitoa.

Sipulin tuotelautakunta tarkastaa viljelijän tai kauppiaan pyynnöstä koko viljelyprosessin, ja vaatimusten täyttyessä tuotteeseen voidaan kiinnittää lautakunnan myöntämä maininta ”Hagyma Terméktanács által ellenőrzött minőség” (sipulin tuotelautakunnan tarkastama laatu).

Sipulin tuotelautakunta osallistuu myös tarkastuksiin, jotka koskevat maantieteellisten merkintöjen käyttöä koskevien säännösten noudattamista ja alkuperänimitysten lainmukaista käyttöä.

4.5 Tuotantomenetelmä:

Kaksivuotinen viljelymenetelmä:

Kaksivuotisessa viljelymenetelmässä sipulin siemeniä (niin sanottuja mustia siemeniä) kylvetään tiuhaan, jolloin saadaan pienikokoisia istukassipuleita. Näitä istukassipuleita käytetään seuraavana vuonna kaupan pidettävien sipuleiden lisäysaineistona.

Istukassipuleiden viljelyyn soveltuu tasainen, keskitiivis, rakeinen, paakkuuntumaton, hyvin humuspitoinen ja ravinteikas maaperä, jonka pH on neutraali (niin kutsutut Makón maaperäominaisuudet).

Viljelykierron perusvaatimuksena on pitää sipulinviljelyssä 5 vuoden tauko.

Istukassipulien tuotanto:

Maanmuokkaus: Pelto kynnetään edellissyksynä lokakuussa, ja muokkausta jatketaan keväällä. Siemenet kylvetään tasaiselle kuohkealle kylvöalustalle helmikuun lopusta maaliskuun alkuun yhteen riviin (20 cm:n rivivälillä) tai kahteen riviin (5–30 cm:n rivivälillä). Siemeniä kylvetään 100–120 kg/ha (25–28 miljoonaa siementä/ha) 3–3,5 cm:n syvyyteen. Kun istukassipulit ovat tuleentuneet elokuun puoliväliin mennessä, kuivunut varsi poistetaan ja sipulit nostetaan, maa-aines poistetaan, sipulit jälkituleennutetaan, toimitetaan jakeluun ja luokitellaan koon mukaan.

Luokitellut istukassipulit on syksyllä pidettävä harvakankaisissa säkeissä. Makón erityinen tuotantomenetelmä käynnistetään marraskuussa lämpökäsittelyllä. Lämpökäsittelyllä ehkäistään kukkanupun kehittyminen, minkä ansiosta sipuliin ei seuraavana vuonna kasva siemenvartta, joka tekee sipulista arvottoman. Lämpökäsittelyssä 3–5 °C:n varastointilämpötila nostetaan 12 päivän kuluessa asteittain 30–32 °C:een, ja istukassipuleita pidetään tässä lämpötilassa koosta riippuen 30–60 päivää (jonka aikana lämpötila nostetaan 10 päiväksi 32–35 °C:een). Tämän jälkeen lämpötila lasketaan asteittain istutuslämpötilaan 10–14 °C.

Kaupan pidettävien sipulien tuotanto:

Kaupan pidettävien (syötäväksi tarkoitettujen) ”Makói vöröshagyma”- tai ”Makói hagyma” -sipulien viljely tapahtuu toisena vuonna. Lämpökäsitellyt istukassipulit puhdistetaan kevään tullen ja suojataan tuholaisilta. Sipulit istutetaan maahan huhtikuun puoliväliin mennessä maan vähitellen lämmetessä. Maaperään ja viljelykiertoon sovelletaan samoja vaatimuksia kuin istukassipuleiden viljelyyn. Istutusmäärästä riippuen metriä kohden istutetaan 15–25 sipulia 3–5 cm:n syvyyteen.

On tärkeää, että sipulit saavat sopivia ravinteita, ne pidetään rikkaruohottomina ja integroidusta kasvinsuojelusta tehdään merkinnät ruiskutuspäiväkirjaan. Sadonkorjuu tapahtuu elokuun jälkipuoliskolla (nosto, luokolla kuivatus, kerääminen, lähetys), minkä jälkeen sipulit varastoidaan tai myydään.

Yksivuotinen viljelymenetelmä (kylvö siemenestä):

Yksivuotisessa viljelyssä käytetään ”Makói vöröshagyma”- tai ”Makói hagyma” -istukassipuleiden geenikannasta lisättyjä yksivuotisen sipulin siemeniä. Kylvö alkaa maaliskuussa, ja hehtaarille kylvetään siemeniä 5–7 kg (900 000–1,1 miljoonaa siementä).

Tuotanto- ja sadonkorjuutoimet ovat kasvukaudella samat kuin istukassipulin tuotannossa, mutta kasvukausi on pidempi, ja sato korjataan syyskuun puolivälissä. Tällainen tuotanto on mahdollista vain, jos peltoja keinokastellaan.

Sato on säilytettävä kuivassa, ilmavassa ja viileässä tilassa. Tällaisissa olosuhteissa sipuli säilyy useimpia muita sipulilajikkeita pidempään, seuraavan vuoden huhti-toukokuuhun saakka ilman suurempia laatuvaurioita.

Makói vöröshagyma- tai Makói hagyma -sipulit lajitellaan, pakataan ja merkitään viljelijän tiloissa tai muualla — tällöin viljelijän tai hänen edustajansa suorassa valvonnassa — rajatulla maantieteellisellä alueella. Sipulit pakataan 0,5, 1, 2, 5, 10 tai 15 kg:n raschel-kankaisiin verkkosäkkeihin, irtotavarana 15, 20, 25 tai 50 kg:n laatikoihin tai 3, 5 tai 10 sipulin yksittäispusseihin. Myös muita pakkausvaihtoehtoja on. Tuotteet voidaan uudelleenpakata rajatun maantieteellisen alueen ulkopuolella.

4.6 Yhteys maantieteelliseen alkuperään:

Luontoon liittyvät tekijät:

Keski-Aasiasta peräisin oleva sipuli on soveltunut erinomaisesti Makón seudun olosuhteisiin. Marosjoen vaihtaessa uomaansa tulvakerrostumat ovat muokanneet seudun maaperää. Lössi- ja tulvamaa on ravinteikasta ja hivenainerikasta. Maaperä on keskitiivistä, rakeista ja tasaista, ja happi- ja vesitalous ovat hyvät. Tällaiset olosuhteet ovat sipulin laadun kannalta otolliset.

Makón seudun ilmastolle on tyypillisintä kuiva ja kuuma kesä. Kasvukaudella saadaan paljon auringonpaistetta (aurinko paistaa 2 100 tuntia vuodessa), lämpötila on usein korkea (30 hellepäivää, keskilämpötila 18,1 °C, lämpösumma 3 340 °C). Näiden tekijöiden yhteisvaikutus (85–90 kesäpäivää) tuottaa ”Makói vöröshagyma”- tai ”Makói hagyma” -sipulin suotuisan ravintoainekoostumuksen. Makói vöröshagyma- tai Makói hagyma -sipuli vaatii kehittyäkseen paljon valoa, päivittäin 15 tuntia. Edellä kuvatut Makón seudun ilmasto-olot täyttävät tämän vaatimuksen. Heinä-elokuun kuivassa lämpimässä ja sateettomassa säässä sipulimukulan kehitys hidastuu. Lehdet ja juuret kuivuvat. Ravinne- ja kuiva-ainepitoisuus kasvavat, ulkokuoret ohenevat, ja sipuliin muodostuu umpinainen, luja kuorikerros (”panssarikuori”) ja pronssinpunainen väri.

Tällä tavoin muotoutuneiden korkean kuiva-ainepitoisuuden ja monikerroksisuuden sekä umpinaisen, lujan ulkokuorikerroksen (hyvin sulkeutuneen kaulaosan) ansiosta ”Makói vöröshagyma”- tai ”Makói hagyma” -sipulit säilyvät hyvin.

Inhimilliset tekijät:

Sipulia on viljelty Makón seudulla useita satoja vuosia. Turkkilaisvallan päätyttyä maaseutu asutettiin uudelleen ja väestömäärä kasvoi nopeasti. Tämä johti peltomaan ositukseen ja viljelymaan puutteeseen. Väestöstä kolme neljäsosaa eli 1800-luvun puolivälissä torppareina, ja heidän oli pienellä vuokramaallaan pakko turvautua intensiiviseen kasvinviljelyyn. Tähän tarkoitukseen valikoitui sipuli, jonka kuorta ja maltoa käytettiin laajalti kansanparannuksessa.

Viime vuosisadan lopun suotuisten markkinasuhdanteiden sekä maantieteellisten erityisolojen ansiosta Makón sipuleista kehittyi kovalla työllä, huolellisuudella ja valinnalla korkealaatuisia sipulilajikkeita. Tätä varten viljelijät kehittivät yksilöllisen, sipulin biologiset ominaisuudet huomioon ottavan ja yksinomaan kyseisellä seudulla harjoitetun viljelymenetelmän (kaksivuotinen viljelymenetelmä). Sipulien myyminen kaukaisilla markkinoilla oli puolestaan osoitus paikallisten sipulinviljelijöiden riskinottokyvystä ja yrittäjähengestä.

Sipulinviljelijät onnistuivat intensiivisen sipulinviljelyn avulla välttämään maastamuuttopaineet vuosisadan vaihteessa. Sipulin hyvä maine vakiintui, mistä on osoituksena jo vuonna 1888 Brysselin maailmannäyttelyssä saavutettu menestys, ja sipuli on vuosikymmenten myötä saanut uutta tunnustusta. Viljelykokemusten periytyminen sukupolvelta toiselle takaa sipulinviljelyn säilymisen alueella.

Miklós Szirbik kuvaa sipulia kirjallisesti jo vuonna 1835, jonka jälkeen se mainitaan myös Imre Palugyain ja János Reizmanin kirjoissa. Jo vuosisadan vaihteen jälkeen Makón sipulinviljelijät julkaisivat viikkolehteä nimeltään ”Hagymakertész”. Ferenc Erdei puolestaan teki 1930-luvulla paljon töitä Makón seudun sipulinviljelyn ja -viljelijöiden eteen.

4.7 Tarkastuslaitos:

Mezőgazdasági Szakigazgatási Hivatal eli maataloustoimisto, joka vastaa hedelmien ja vihannesten tarkastamisesta.

Nimi: Csongrád Megyei Mezőgazdasági Szakigazgatási Hivatal Növény- és Talajvédelmi Igazgatóság Osoite: 6800 Hódmezővásárhely Rárósi út 110. MAGYARORSZÁG Puhelin: +36 62/535741 Faksi: +36 62/246036 Sähköposti: Hodi.Laszlo@csongrad.ontsz.hu Nimi: Békés Megyei Mezőgazdasági Szakigazgatási Hivatal, Növény- és Talajvédelmi Igazgatóság Osoite: 5602 Békéscsaba Szarvasi út 79/1. MAGYARORSZÁG Puhelin: +36 66/529-257 Faksi: +36 66/529-265 Sähköposti: Mike.Zsolt@bekes.ontsz.hu

4.8 Merkinnät:

Tuotepakkauksessa on oltava lainsäädännössä vahvistettujen vaatimusten lisäksi suojatun alkuperänimityksen nimi ”Makói vöröshagyma” tai ”Makói hagyma” sekä EY-rekisteriin merkitsemisestä johtuen asianomainen EY-tunnus.

Jos sipulin tuotelautakunta on tarkastanut tuotteen, pakkaukseen voidaan lisätä maininta ”Hagyma Terméktanács által ellenőrzött minőség”.

(1) EUVL L 93, 31.3.2006, s. 12.